PIÈCES JUSTIFICATIVES. 
Ende dese scole , ic segghe v dat, 
Haddyÿ meyninghe inder stat 
Van Bruessel te legghene , ende dede 
Des spreken met eneghen vanden stede 
Die daer niet toe gheneycht en waren, 
Noch en rieden , hoerdic verclaren, 
Segghende : dat die studente in hindre 
Violeren souden der liede kindre, 
Ende dat van risen mochte inder stat 
Onroet, geschille ende debat. 
Hierna die hertoghe spreken dede 
Met eneghe van Louene der stede , 
Ende die vielen daer toe gheheellyc , 
Ende hebben den hertoghe oetmoedelyc 
Daer om ghebeden met ernsticheit : 
Alsoe heeft die hertoghe voerseit 
Ghescreuen eñ aen den paus ghesonden , 
Mertyn tie vyfste, die tien stonden 
Ter beden van den hertoghe goet 
Ene ghemeyne studium , syts vroet, 
Ende scole ghepreuilegieert 
Van allen consten gheordineert , 
Ende gheset heeft in ewicheit, 
Sonder alleen inder godheit , 
In stat van Louene van dien termine, 
Voert ane ewelyc te syne ; 
Ende heeft daer toe, sonder sneuen , 
Preuilegien verleent, ghegheuen 
Cancelliers , conseruatoers oec met 
Gheordineert ; ende gheset, 
Alst blyct byden bullen , wel gheraect 
Int hof van Rome daer op ghemaect , 
Inden iare Ons Heren , dits openbaer , 
Veertien hondert ende xxv iaer, 
